Takimi Olmert-Abas synon forcimin e pozitave të presidentit palestinez
Takimi në Egjipt zhvillohet në një kohë kur territoret palestineze janë përfshirë nga trazirat
Më pak se një javë pas takimit në Shtëpinë e Bardhë me Presidentin Bush, kryeministri Ehud Olmert do të zhvillojë në Egjipt bisedime me zotin Mahmoud Abbas, me presidentin egjiptian Hosni Mubarak dhe me mbretin e Jordanisë, Abdullah. Gjatë takimit në Shtëpinë e Bardhë, Shtetet e Bashkuara dhe Izraeli theksuan mbështetjen e tyre për Presidentin Abbas, të cilin ata e shohin si udhëheqës legjitim të popullit palestinez. Zoti Abbas është në mes të një lufte për pushtet, herë herë të dhunshme, me grupin ekstremist Hamas, i cili fitoi zgjedhjet parlamentare në fillim të vitit të kaluar. Lëvizja e tij Fatah kontrollon tani Bregun Perëndimor ndërsa Hamasi kontrollon Gazën. Takimi i sotëm në Egjipt do të synojë konsolidimin e zotit Abas dhe të qeverisë së emergjencës të krijuar prej tij pas shpërbërjes së parlamentit dhe shkarkimit të kryeministrit që ishte i lidhur me Hamasin. Gjatë komenteve të bëra dje në CNN, ambasadori izraelit në Shtetet e Bashkuara, Sallai Meridor, tha se vendi i tij beson se takimi do të jetë shumë i rëndësishëm. Por ai shtoi se Izraeli nuk mund të diktojë i vetëm se çfarë ndodh në rajon dhe se në fund të fundit do të jenë vetë palestinezët që do të vendosin për fatin e tyre. Në të njëjtin program televiziv, ambasadori egjiptian në Uashington theksoi rrezikun që përbën përçarja në radhët palestineze. Ambasadori Nabil Fahmy tha se midis Fatahut dhe Hamasit duhet të lindë dialogu. Një nga ekspertët më të njohur amerikanë për Lindjen e Mesme, Dennis Ross, i intervistuar nga televizioni tha se trazirat e fundit në territoret palestineze ndoshta po i shërben Fatahut si një këmbanë alarmi për të parë në sy realitetin. Zoti Ross tha se Fatahu dhe Hamasi janë tani të angazhuar në një luftë për identitetin palestinez. Fatahu, i cili shihet si më i moderuar, thotë zoti Ross, ka tani mundësinë për të marrë në dorë frenat politike. Eksperti, nga ana tjetër tha se dyshon që Hamasi të ndryshojë dhe të largohet nga qendrimi i vet i skajshëm. //ii